‘સેલ્ફી’એ એવો શબ્દ છે જેના માટે લોકો સેલ્ફને પણ ખતરામાં મૂકી રહ્યા છે. વર્તમાન ડિજિટલ યુગમાં યુવાનો સહિત સેલિબ્રિટીઓ અને રાજકારણીઓને સેલ્ફી લેવાનું ભૂત ચઢ્યું છે. સેલ્ફી લઈને સોશિયલ મીડિયામાં વાઇરલ કરવી એ એક ઝનૂન બની રહ્યું છે. સેલ્ફીના કારણે અનેક દુર્ઘટનાઓ સર્જાઈ રહી છે. હાલમાં જ ગુજરાતના દીવમાં સેલ્ફીની લાયમાં ઘટેલી ઘટનાએ લોકોને હચમચાવી મૂક્યા છે. કોઈ પ્રસંગની કે કોઈ વ્યક્તિ સાથેની યાદગીરી માટે સેલ્ફી લેવાય તે વાજબી છે, પરંતુ ક્રેઝી લોકો એવાએવા સ્પોટ પરથી સેલ્ફી ખેંચવાનો પ્રયત્ન કરે છે જ્યાં તેમના માથે મોત ઝળુંબતું હોય. અમુક વિવાદાસ્પદ સેલ્ફીએ કેટલાંકનાં રાજીનામાં લેવડાવ્યાં છે તો ખતરનાક સેલ્ફીએ જીવ પણ લીધા છે. સ્માર્ટફોનના વધતા ઉપયોગ સાથે સેલ્ફીના વધી રહેલા ક્રેઝ અને વિવિધ પાસા અંગે ‘અભિયાન’નો ક્રેઝી અહેવાલ.